Nzambi me vutukila lusilu na yandi na Abrami (14-18)
13 Ebuna, Abrami katukaka na Ezipte mpi tombukaka na Negebi,+ yandi, nkento na yandi, mpi bima yonso yina yandi vandaka ti yo, kumosi ti Loti.2 Abrami vandaka ti kimvwama mingi: bitwisi, arza, mpi wolo.+3 Yandi vandaka kukatula camp na yandi na kisika mosi mpi kunata yo na kisika ya nkaka na ntangu yandi vandaka kusala nzietelo katuka na Negebi tii na Betele, tii kuna yandi kumaka kisika yina tenta na yandi vandaka ntete na kati-kati ya Betele ti Ai,+4 kisika yina yandi tungaka ntete mesa-kimenga. Kuna Abrami bingaka zina ya Yehowa.5 Ebuna Loti, yina vandaka kusala nzietelo ti Abrami, vandaka mpi ti mameme, bangombe, mpi batenta.6 Kansi insi yina vandaka ve kupesa bo yonso nzila ya kuvanda kisika mosi; bima na bo kumaka mingi kibeni na mpila nde bo lendaka diaka ve kuzinga kumosi.7 Yo yina, bankengidi ya bitwisi ya Abrami yantikaka kuswana ti bankengidi ya bitwisi ya Loti. (Na ntangu yina bantu ya Kanana mpi bantu ya Perizi vandaka kuzinga na insi yina.)+8 Ebuna Abrami tubilaka Loti+ nde: “Pardo, kuswana fwete vanda ve na kati na mono ti nge mpi na kati ya bankengidi ya bitwisi na mono ti bankengidi ya bitwisi na nge, sambu beto kele bampangi.9 Keti insi ya mvimba kele ve na ntwala na nge? Pardo, beto kabwana. Kana nge kwenda na diboko ya kimama, mono ta kwenda na diboko ya kitata; kansi kana nge kwenda na diboko ya kitata, mono ta kwenda na diboko ya kimama.”10 Ebuna Loti talaka mpi monaka nde distrike ya mvimba ya Yordani+ vandaka ntoto mosi ya ke butaka bima mbote (na ntwala nde Yehowa kufwa Sodome ti Gomore), bonso kilanga ya Yehowa,+ bonso insi ya Ezipte, tii na Soare.+11 Ebuna Loti solaka distrike ya mvimba ya Yordani, mpi Loti nataka camp na yandi na esti. Mpidina, bo kabwanaka.12 Abrami zingaka na insi ya Kanana, kansi Loti zingaka na kati ya bambanza ya distrike yina.+ Nsuka-nsuka, yandi tedimisaka tenta na yandi pene-pene ya Sodome.13 Kansi bantu ya Sodome vandaka bantu ya mbi mpi bansumuki ya nene na meso ya Yehowa.+14 Ntangu Loti kabwanaka ti Abrami, Yehowa tubilaka Abrami nde: “Pardo, tombula meso na nge, mpi na kisika yina nge kele, tala na ndambu ya nordi mpi ya sudi, ya esti mpi ya westi,15 sambu insi ya mvimba yina nge ke mona, mono ta pesa nge yo ti bana* na nge bonso dikabu+ ya mvula na mvula.16 Mono ta kumisa bana* na nge bonso bambuma ya zelo ya ntoto, na mpila nde kana muntu lenda tanga bambuma ya mfututu ya ntoto, bo lenda tanga mpi bana* na nge.+17 Telama, tambula na insi ya mvimba, na nda mpi na nene na yo, sambu mono ta pesa nge yo.”18 Ebuna Abrami landaka kuzinga na batenta. Na nima yandi kwisaka kuzinga na kati ya banti ya nene ya Mamre,+ yina kele na Ebroni,+ mpi kuna yandi tungilaka Yehowa mesa-kimenga.+
kon_Latn kon_Latn